মেঠো ফুটবলে এই দৃশ্য দেখা যেতে পারে। তাই বলে ইন্ডিয়ান সুপার লিগে? আইএসএল তো ভারতীয় ফুটবলকে এগিয়ে নিয়ে যাওয়ার ভগীরথ। সেখানেই যদি এমন হতশ্রী দৃশ্য দেখা যায়, তাহলে কী আর বলা যাবে!  
মঙ্গলবার অ্যাটলেটিকো দ্য কলকাতা বনাম মুম্বই সিটি এফসি-র সেমিফাইনালের দ্বিতীয় সাক্ষাতের শেষ বাঁশি বাজার পরেই মুম্বইয়ের ঘরের মাঠ হয়ে ওঠে রণক্ষেত্র। কলকাতার দীঘল চেহারার স্ট্রাইকার হুয়ান বেলেনকোসো ‘হেড বাট’ করে আগুনে ঘৃতাহুতি করেন। পরিস্থিতি তখনই নিয়ন্ত্রণের বাইরে চলে যায়। প্রবল আক্রোশে গোটা মুম্বই দল তেড়ে যায়। সবাই চড়াও হয় এটিকে-র ফুটবলারদের উপরে। মুম্বইয়ের ব্রাজিলীয় ফুটবলার থিয়াগো কুনহা হঠাৎই উপস্থিত হন অকূস্থলে। এলোপাথারি হাত পা ছুড়তে শুরু করে দেন তিনি। এটিকের ডিফেন্ডার প্রীতম কোটাল রক্তাক্ত হন। চোখের নীচ থেকে রক্ত ঝরতে থাকে। থিয়াগো কুনহার কলার ধরে টানতে টানতে নিয়ে যাচ্ছেন মুম্বইয়ের এক সাপোর্ট স্টাফ, এমন দৃশ্যও ধরা পড়ে ক্যামেরায়। এখন অবশ্য প্রীতম ভাল আছেন। বিপন্মুক্ত তিনি। ফাইনালে খেলতেও কোনও সমস্যা হবে না বলেই মনে হয়। তবে দ্বিতীয় সেমিফাইনালের শেষে মারামারি নিয়ে প্রবল বিরক্ত কলকাতা কোচ জোসে মলিনা।  
খেলার শেষে সাংবাদিক বৈঠকে মলিনাকে বলতে শোনা যায়, ‘আমি কিছু বুঝতেই পারিনি। কে ঝামেলা শুরু করেছিল, সেটাও আমার জানা নেই। মাঠে অত্যন্ত নোংরা ঘটনা ঘটেছে। দু’ দলের ফুটবলাররা খেলার মাঠে ৯০ মিনিট লড়াই করবে। এটাই তো হওয়া উচিত। মাঠের লড়াই শেষ হয়ে যাওয়া উচিত ৯০ মিনিটেই। তার পরেও নিজেদের মধ্যে লড়াইয়ের কোনও অর্থই নেই। বলতে পারেন, গোটা ঘটনায় আমি বিরক্ত। টেলিভিশনের পরদায় গোটা জিনিসটা আপনারা দেখেছেন। বিষয়টা আপনারাই ভাল করে বিশ্লেষণ করতে পারবেন।’
এবার নিয়ে দ্বিতীয়বার ইন্ডিয়ান সুপার লিগের ফাইনালে পৌঁছল এটিকে। প্রথম সংস্করণে চ্যাম্পিয়ন হয়েছিল সৌরভের এটিকে। দলের অন্যতম মালিক সৌরভ গঙ্গোপাধ্যায় ফাইনালের পাসপোর্ট জোগাড় করা প্রসঙ্গে বুধবার বলেন, ‘আমরা তিন বারের মধ্যে দু’ বার ফাইনালে পৌঁছেছি। এতেই বোঝা যাচ্ছে আমাদের দল কতটা ধারাবাহিক।’ মুম্বইয়ে সৌরভের সামনেই তাঁর ছেলেরা মার হজম করেন। স্ট্যান্ডে বসেছিলেন ভারতের প্রাক্তন অধিনায়ক সৌরভ। দলের অন্যতম মালিক সঞ্জীব গোয়েঙ্কাও সেখানে উপস্থিত ছিলেন। খেলার শেষে মাঠের ভিতরের অশান্তি নিয়ে বিরক্ত কোচ মলিনা। সৌরভ কী বলছেন মারপিট প্রসঙ্গে? এটিকে-র অন্যতম মালিক প্রসঙ্গ এড়িয়ে যান। এটিকে শিবির এখন পাখির চোখ করছে ফাইনালকে। যা জবাব দেওয়ার ফাইনালেই দেবে এটিকে।